[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.1.2008

KOM(2007) 871 endelig

2006/0129 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets direktiv om miljøkvalitetskrav inden for vandpolitikken og om ændring af direktiv 82/176/EØF, 83/513/EØF, 84/156/EØF, 84/491/EØF, 86/280/EØF og 2000/60/EF

2006/0129 (COD)

MEDDELELSE FRA KOMMISSIONENTIL EUROPA-PARLAMENTETi henhold til EF-traktatens artikel 251, stk. 2, andet afsnit,vedrørende

Rådets fælles holdning med henblik på vedtagelse af Europa-Parlamentets og Rådets direktiv om miljøkvalitetskrav inden for vandpolitikken og om ændring af direktiv 82/176/EØF, 83/513/EØF, 84/156/EØF, 84/491/EØF, 86/280/EØF og 2000/60/EF

(EØS-relevant tekst)

1. BAGGRUND

Forslag sendt til Europa-Parlamentet og Rådet (dokument KOM(2006) 397 endelig - 2006/0129 COD): | 17. juli 2006 |

Udtalelse afgivet af Det Europæiske Økonomiske og Sociale Udvalg: | 15. februar 2007 |

Udtalelse afgivet under Europa-Parlamentets førstebehandling: | 22. maj 2007 |

Dato for vedtagelse af den fælles holdning (kvalificeret flertal): | 20. december 2007 |

2. FORMÅLET MED KOMMISSIONENS FORSLAG

Kommissionens forslag til et direktiv om miljøkvalitetskrav inden for vandpolitikken ("direktivet om prioriterede stoffer") er et datterdirektiv under vandrammedirektivet - VRD (2000/60/EF). Forslaget tager sigte på:

- fastsættelse af miljøkvalitetskrav for en række stoffer (baseret på artikel 16, stk. 7, i VRD)

- ophævelse af gældende lovgivning (i henhold til artikel 16, stk. 10, i VRD) og

- revision af listen over prioriterede farlige stoffer (baseret på beslutning 2455/2001/EF).

Forslaget omfatter ikke yderligere emissionsbegrænsning (som anført i artikel 16, stk. 6 og 8, i VRD), eftersom der blev forelagt Kommissionen over 30 fællesskabsretsakter, der indfører emissionsbegrænsning for disse stoffer, mellem 2000 og 2006 (herunder forordningen om registrering, vurdering og godkendelse af kemikalier – Reach (forordning (EF) nr. 1907/2006) og temastrategien for en bæredygtig anvendelse af pesticider (KOM(2006) 373 endelig). Sammen med den gældende lovgivning (herunder direktivet om integreret forebyggelse og bekæmpelse af forurening (direktiv 96/61/EF)) har medlemsstaterne tilstrækkelige instrumenter til at nå målene i VRD. Denne tilgang blev udstukket i en meddelelse (KOM(2006) 398 endelig) vedrørende direktivet om prioriterede stoffer og i konsekvensanalysen (SEC(2006) 947 endelig). Dette tiltag og ophævelsen af en række direktiver bidrager til dagsordnen for en "bedre lovgivning".

3 BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen har helt, delvis eller i princippet accepteret 29 af Europa-Parlamentets 71 ændringer fra førstebehandlingen. 22 ændringer er nu enten ordret, delvis eller meningsmæssigt blevet indarbejdet i den fælles holdning.

Kommissionen accepterede alle ændringer, der sigtede mod at tydeliggøre forslagets anvendelsesområde. Kommissionen accepterede ikke ændringer, der indførte yderligere stoffer til listen, eller som ændrede klassifikationen af "prioriterede farlige stoffer". Kommissionen mener, at de ikke er i overensstemmelse med forslagets rækkevidde og bestemmelserne i den relevante fællesskabslovgivning. Kommissionen afviste desuden alle ændringer, der gentager forpligtelser allerede indeholdt i vandrammedirektivet (2000/60/EF), eller som påvirker Kommissionens initiativret.

Rådet tilslutter sig nu at indarbejde adskillige af Parlamentets ændringer, enten ordret, delvis eller meningsmæssigt, fordi de gør teksten tydeligere eller gør Kommissionens forslag mere detaljeret. De fleste ændringer er imidlertid ikke indarbejdet i den fælles holdning, fordi Rådet er enigt med Kommissionen i, at de enten er unødvendige eller uønskelige.

Kommissionen mener ikke, at den fælles holdning, der blev vedtaget den 20. december 2007 med kvalificeret flertal, ændrer ved forslagets principper eller sigte, og den kan derfor tilslutte sig den fælles holdning, som den foreligger.

3.2 Bemærkninger til de enkelte ændringer

3.2.1 Parlamentets ændringer, som Kommissionen har accepteret, og som helt, delvis eller i princippet er indarbejdet i den fælles holdning

Ændring 1, 4, 7, 8, 14, 21, 24, 29, 30, 35, 36, 40, 52 og 73 er i forskellig grad blevet indarbejdet. De gør teksten tydeligere og tilføjer nogle detaljer, navnlig om forholdet mellem direktivet og vandrammedirektivet og anden relevant fællesskabslovgivning.

3.2.2 Parlamentets ændringer, som Kommissionen har afvist, men som helt, delvis eller i princippet er indarbejdet i den fælles holdning

Ændring 20 og 66 indførte en henvisning til vandrammedirektivet, der ikke er i overensstemmelse med bestemmelserne i det pågældende direktiv. Rådet indførte en tydeligere formulering af artikel 1 og 3 for at give sådanne henvisninger, der omfatter ændringerne i princippet, og samtidig sikrer den nødvendige overensstemmelse. Kommissionen kan således acceptere den fælles holdning.

Ændring 26 indfører fleksibilitet med hensyn til overvågning af kvalitetskrav i sedimenter og/eller biota i stedet for vand uden at give den nødvendige klarhed og de nødvendige forholdsregler for at sikre samme beskyttelsesgrad. Det nye stk. 2 i artikel 3 i den fælles holdning afhjælper disse mangler og muliggør overvågning af sedimenter og/eller biota på en tydelig og gennemsigtig måde, der giver Kommissionen mulighed for at efterprøve, om miljøbeskyttelsesmålene og forholdene på det indre marked er sammenlignelige i alle medlemsstater. Kommissionen kan således acceptere den fælles holdning.

Ændring 32, 33 og 45 greb ind i det rette handlingsforløb og krænkede Kommissionens initiativret. Aspekterne behandles i den fælles holdning i en ny artikel 7 om revision af behovet for regelmæssig fællesskabsdækkende emissionsbegrænsning. Det er i overensstemmelse med forpligtelserne i artikel 18 i VRD og kan derfor accepteres af Kommissionen.

Ændring 47 krævede, at Kommissionen udarbejder en rapport om forurening fra tredjelande. Den fælles holdning behandler det principielle i dette punkt i de nye artikler 6 og 7. Kommissionen kan acceptere det principielle i begge artikler. Kommissionen ville dog have foretrukket en anden formulering, især af artikel 6, navnlig for at skabe juridisk klarhed på en sådan måde, at de bestemmelser i direktiv 2000/60/EF, der giver medlemsstaterne mulighed for at behandle grænseoverskridende forurening, fastsættes tydeligt, og det derved sikres, at medlemsstaterne ikke overtræder det foreslåede direktiv.

Ændring 50 og 51 foreslog at sammensmelte Del A og B i bilag I i Kommissionens forslag. Det kunne ikke accepteres, fordi vandrammedirektivet (VRD) indeholder forskellige forpligtelser, f.eks. med hensyn til overvågning, for stofferne i de forskellige dele af bilagene til VRD. Den fælles holdning samler bilagenes to dele, men anfører detaljeret de forskellige forpligtelser for de forskellige stoffer. Dette ser mindre gennemskueligt ud, men ændrer ikke Kommissionens forslag indholdsmæssigt og kan derfor accepteres.

3.2.3 Parlamentets ændringer, som Kommissionen og Rådet har afvist, og som ikke er indarbejdet i den fælles holdning

Ændring 2, 5, 6, 9, 10, 11, 19, 27, 28, 37, 39, 41, 44, 46, 47, 49, 53, 54, 56, 57, 58, 59, 60, 61, 62, 63, 65, 67, 69, 70, 71, 72, 74 og 76 blev afvist af begge institutioner og er ikke indarbejdet. Disse ændringer foreslog at tilføje stoffer til listen eller at klassificere adskillige "prioriterede farlige stoffer" på en anden måde. De indførte desuden elementer, der ikke var i overensstemmelse med eller gentog bestemmelser i vandrammedirektivet eller anden fællesskabslovgivning. Desuden overholdt nogle af ændringerne ikke Kommissionens initiativret.

3.2.4 Parlamentets ændringer, som Kommissionen har accepteret fuldt ud, delvis eller i princippet, men som ikke er indarbejdet i den fælles holdning

Ændringsforslag 3, 12, 13, 16, 17, 18, 22, 23, 25, 31, 34, 38, 43, 48 og 79 blev accepteret delvis eller i princippet af Kommissionen, men er ikke indarbejdet. Selv om Kommissionen er enig i ideen bag ændringerne, finder den, at de hovedsagelig er tydeliggørelser eller blot omskrivninger af dens forslag.

Rådet medtog dem ikke i den fælles holdning, fordi det fandt dem unødvendige og/eller uønskelige.

3.2.5 Andre ændringer, som Rådet har foretaget i forslaget

En ny artikel 2 tydeliggør, at definitionerne i direktiv 2000/60/EF også finder anvendelse for dette direktiv.

Kommissionens mandat til ændring af dele af bilaget er fastsat i artikel 3, stk. 5. I lyset af de nylige ændringer af afgørelse 1999/468/EF (som ændret ved Rådets afgørelse 2006/512/EF) blev der indført en forskriftsprocedure med kontrol.

Med hensyn til artikel 4 (overgangsområde) og 5 (oversigt) indeholdt Kommissionens forslag et mandat til Kommissionen om at vedtage metoder og retningslinjer gennem udvalgsproceduren. Disse afsnit blev fjernet, da det blev besluttet, at det ikke var nødvendigt med en sådan harmonisering. Kommissionen fremsatte en erklæring om, at den ville tilrettelægge en informationsudveksling mellem medlemsstaterne herom.

Betragtning 25 blev indført for at medtage teksten om sammenligningstabeller, der er i overensstemmelse med stk. 34 i de interinstitutionelle aftaler om bedre lovgivning.

4- KONKLUSION

De ændringer, som Rådet har indført, hjælper med til at gøre forslaget tydeligere og specificerer nogle af bestemmelserne, så de er i overensstemmelse med vandrammedirektivet. De tilføjede bestemmelser om overvågning af sedimenter og/eller biota accepteres af Kommissionen, da den deler de tilgrundliggende hensigter, og det sikres, at Kommissionen kan efterprøve, om medlemsstaterne anvender samme beskyttelsesgrad, og derved sikre sig, at det indre marked fungerer. Kommissionen kan derfor acceptere den fælles holdning.